Die padkaart na kulturele selfbestuurFlip Buys, voorsitter van die Solidariteit Beweging. (Argieffoto) In die 34ste hoofstuk van sy boek, Die pad na selfbestuur, sit Flip Buys ŉ raamwerk uiteen wat as ŉ vertrekpunt kan dien vir ŉ moontlike staatkundige plan vir kultuurgemeenskappe soos Afrikaners. Hierdie raamwerk hou die huidige werklikhede, internasionale beste praktyke, grondwetlike ruimtes en demografiese werklikhede in gedagte en onderskryf die idee van selfinwerkingstelling sonder regeringsinstemming. In sy raamwerk raak Buys verskeie onderwerpe aan van wat hy glo nodig is sodat kultuurgemeenskappe vry, veilig en voorspoedig kan voortbestaan. Dit sluit onder meer ŉ nasionale forum vir die betrokke gemeenskap, ankerdorpe, kulturele kantons, veiligheid, onderwys, universiteitswese, beroepsopleiding, studiehulp, bevordering van taal, maatskaplike sorg en ekonomiese infrastruktuur in. (Grafika: Verskaf) Buys skryf: “Daar is nie meer maklike, ideale planne oor nie. Die mislukking van staatsbestuur kan net volhoubaar opgelos word deur groeiende selfbestuur. Die strategie wat hier voorgestel word, is groeiende selfbestuur deur gemeenskapsorganisasies. Die vlak van selfbestuur hang af van die grootte en omvang van hierdie organisasies, en die erkenning wat hulle van die gemeenskap gaan verkry. Die toekoms wat ons gaan hê, is die toekoms wat ons self gaan bou.” Luister hier na die raamwerk wat Buys voorstel sodat kultuurgemeenskappe vry, veilig en voorspoedig kan voortbestaan.